Allan Niebuhr (KF), 2007-05-29:
Nu er det jo sådan, at oppositionen ønsker, at den her sag skal fremstilles på en sådan måde, at det fremgår, at de alene vil dyrevelfærden i Danmark, og det er jo absolut ikke tilfældet.
Vi er meget indstillet på, at vi skal have en god dyrevelfærd i Danmark, og at vi også skal have en fornuftig dyrevelfærd, som tager hensyn til dyrenes ve og vel.
Det har vi vist med det lovforslag, som justitsministeren har fremsat.
Vi synes, det er et meget vidtgående lovforslag med tre plus tre klip og med en forhøjelse af bøderne på 100 pct.
Vi mener faktisk, at vi er gået meget langt med det lovforslag.
Vi lyttede til eksperterne, ja, det gjorde vi; vi lod os råde af den gruppe, der var sammensat til at give os råd om, hvordan man på en saglig, fornuftig måde fik det her til at virke.
Det, jeg synes er urimeligt – jeg vil næsten gå så langt som til at sige en anelse usmageligt – er, når oppositionen begynder at bruge nogle fjernsynsklip med halvdøde eller heldøde dyr, der ligger og vælter i deres eget skidt, som argument for, at man er nødt til at gå videre.
Det har jo intet med den her sag at gøre.
Med hensyn til disse transporter med døde grise, vi så i fjernsynet, er vi jo allerede i dag dækket ind af dyreværnsloven.
Allerede ved første forseelse af den slags kan man sætte transportøren bag lås og slå, og man kan lukke hans virksomhed.
Det står klart i dyreværnsloven; den mulighed er der.
Det her forslag om et klippekort har intet som helst med de her dyremishandlinger at gøre, og derfor synes jeg, det er en anelse usmageligt, når man prøver at køre følelserne i stilling på den her måde.
Jeg har så sent som i dag talt med en af Danmarks største dyretransportører, som transporterer grise til danske slagterier – ikke langt væk; til danske slagterier.
Han leverer 1,6 millioner grise om året.
Han har en fejlprocent i forbindelse med egnethed til transport på 1 gris pr. 300.000.
Og det er vel at mærke ikke store skader, som man er bekendt med.
Det er ledskader, der nogle gange først viser sig under transporten.
Landbrugskyndige – og jeg mener, der sidder nogle nede ved bordet her – må jo også vide, at sådan noget kan opstå.
Der kan være skjulte eller helede skuldersår, der viser sig, når dyrlægen på slagteriet går grisene igennem.
Dyretransportøren havde 1 gris, der ikke var egnet til transport, pr. 300.000, og han leverer 1,6 millioner om året.
Hvis man prøver at tælle efter, vil man se, at hans virksomhed altså ikke har en chance for at overleve, og det er vel at mærke en af dem, der står for færrest skader.
1 gris med skader pr. 300.000 og levering af 1,6 millioner grise – det burde man kunne regne ud vil give mellem fem og seks skader om året.
Jeg synes, at det her med al tydelighed viser, at vi ikke bare taler branchens sag.
Vi ved, at Dansk Landbrug nu er gået i brechen for at få kontrol med de her transporter.
Vi ved, at transportbranchen selv har taget hånd om det her, og det synes jeg vi bør rose den for.
Så synes jeg også, at man bør holde fast i at sige, de tre plus tre klip, som lå i lovforslaget, faktisk er en rigtig stor opstramning og et signal herfra om, at vi nu vil have gjort noget ved det her.
Det synes jeg slet ikke man behøver at lave overbudspolitik på, og det er jo det, det her handler om; det er ren og skær overbudspolitik.